Pasteiner Gyula-emlékérem: Serfőző Szabolcs

A legnagyobb súlyú, szomorú aktualitású érvvel kezdem a kitüntetésre tett javaslatot: amint hallották, Serfőző Szabolcs laudációját elvállalta és készült rá Galavics Géza akadémikus, nemrég váratlanul elhunyt, köztiszteletben álló tagtársunk. Galavics tanár úr kezdettől szívén viselte Szabolcs pályafutását, alighanem már szakdolgozatánál bábáskodott, majd nyomban publikációra javasolta a győri székesegyház Szűz Mária-kegyoltáráról szóló művet 1999-ben. Serfőző Szabolcs ugyanis néprajzot is hallgatott az ELTE Bölcsészkarán, és újszerű, egyben a nemzetközi trendeknek megfelelő, korszerű módon építette a művészettörténetbe az ott tanultakat: munkájával a kultusztörténet vonult be a barokk kutatásba, gyakran folklorisztikus emlékeivel együtt, s szerzett ott máig megbecsült, sőt egyre inkább elvárt helyet. Ez a szemlélet bontakozhatott ki a Farbaky Péter által iniciált, 2004-re megvalósult kiscelli kiállításban: *Mariazell és Magyarország. Egy zarándokhely emlékezete*, amelynek alkotótársává, katalógusának társszerkesztőjévé lépett elő, egy nagy és három kisebb tanulmány, valamint számos tétel megírása mellett.

A többszempontú megközelítés, a tudományos módszerek sokoldalúsága jellemezte doktori témaválasztását is: a régi Magyarország egy nagy hagyományú, és a barokk korra az építő- és képzőművészet valamennyi eszközét felhasználó pompás zarándokhely, a sasvári pálos templom monográfiáját írta meg Serfőző Szabolcs Galavics tanár úr témavezetése mellett. A 2008-ban sikeresen megvédett disszertáció több kül- és belföldi részpublikáció után 2012-ben a Balassi Kiadónál könyv formában is megjelent: *A sasvári pálos kegyhely története. A zarándoktemplom kialakítása és kegyszobrának kultusza a 18. században* címmel. E munkának történeti, rendtörténeti, építészettörténeti, majd a kultusztörténeti részben a vallásos folklórral és a kisgrafikákkal foglalkozó fejezetei semmivel sem kevésbé értékesek a templomot díszítő nagyművészeti alkotásoknak az uralkodói mecenatúrát, a Habsburg-propagandát is bekapcsoló feldolgozásánál: ez a réteg érinti az én szakterületemet. Ez esetben a közös nevező – túl a Jean Joseph Chamant és Josef Ignaz Mildorfer mellett harmadik freskófestőként feltételezett Johann Lucas Kracker személyén – a barokk falkép. Íme egy következő halmaz, egy olyan szakterület, amelynek művelése, eredményei Serfőző Szabolcs közreműködése nélkül ma már elképzelhetetlenek.

A 2008-ban Jernyei Kiss János vezetésével útnak indított OTKA-program projekt-kezdő előadó-ülésszakát éppen a Társulat keretei között tartottuk 2009 késő őszén a Magyar Nemzeti Galériában, és később is szerét ejtettük egy közbülső beszámolónak. Tavaly karácsony előtt pedig az alapkutatásokra következő, természetszerűleg hosszan elhúzódó munka publikálása, a *Barokk freskófestészet Magyarországon* című könyvsorozat immár harmadik hatalmas kötete megjelenésének alkalmából rendezett pódiumbeszélgetésre gyűltünk össze a Pázmány Egyetemen. Akkor is, most is Serfőző Szabolcsra hárult a program számadatainak összegzése, amit akár egy új diszciplína, a művészettörténeti statisztika megszületéseként üdvözölhetünk. Ám az impozáns grafikonok, színes diagrammok, térképek és ábrák mögött a hagyományos („pozitivista”) és újító, értelmező művészettörténet értékes eredményei rejtőznek, ahogyan maga Szabolcs is – vezető szerzőként – komplett kismonográfiákat épített bele elsősorban a Veszprém és Vas megyei kötetrészekbe. Az előzőek a tettnangi származású Franz Xaver Bucher freskófestői munkásságát körvonalazzák – egyik főműve a vörösberényi templom kifestése –, illetve teszik ki, amelynek oltárképekkel kiegészített teljes feldolgozását annak idején „előreküldte” a szerző a Galavics Géza tiszteletére 2010-ben megjelent *Festschrift* számára. Az előzmények ismeretében természetes, hogy a celldömölki bencés templom freskóinak leírása is Serfőző Szabolcs munkája, ahogyan egy-egy Vas megyei emléket illesztett Josef Winterhalder, illetve segédje, Martin Michl oeuvre-jébe. A könyveket megelőzte – és vélhetően a jövőjüket is kijelöli – a magyarországi barokk freskók digitális adatbázisa a Pázmány Péter Tudományegyetemen – ebben oroszlánrésze volt jelöltünknek, ahogyan későbbi munkahelyén, az Iparművészeti Múzeumban is az online katalógus kiépítése volt a feladata. Az egyes tételek tudományos színvonalát valamennyi felhasználó megtapasztalhatja.

A freskóprogram egyúttal egy nemzetközi kutatói konzorcium része, amelynek Serfőző Szabolcs személyében is aktív tagja; konferenciák rendszeres résztvevője, és művei sorra megjelennek a közös külföldi kiadványokban vagy a kapcsolódó – elsősorban osztrák – tematikus kötetekben. Közülük kiemelném a jezsuita építész és festő Andrea Pozzo munkásságának szentelt bécsi tanulmánykötetben közzétett írását 2012-ből, amely nemcsak „kifelé”, hanem a hazai kutatás számára is fontos összefoglalása Pozzo magyarországi hatásának.

Még két nagy, egymásra épülő tudományos projektben vett részt Ausztriában 2015-től kezdődően: az első Mária Terézia köré szerveződött a 2017-es jubileumra fókuszálva: az uralkodónőt magyar királynőként megjelenítő hivatalos portrék értelmezése helyet kapott a bécsi kötetben, miközben szerzője figyelme a koronázás ikonográfiája felé fordult, és a magyar olvasó számára a bécsi Magyar Udvari Kancellária, és legújabban az Erdélyi Kancellária festménysorozatait is feltárta, meghatározta. Ez már a következő, az uralkodói reprezentációval foglalkozó bécsi kutatási téma, és ezt folytatja a 2019-ben elnyert Bolyai Kutatási Ösztöndíj segítségével. Utóbbi célkitűzése a Habsburg-dinasztia 1526 és 1780 közötti magyarországi reprezentációjának teljességre törekvő feldolgozása könyv formában. A budavári palotáról, városi és egyházi megjelenésekről egyaránt szó van az eddigi közleményekben (így a Soproni Szemlében, az Ars Hungaricában); Sopron és Győr, az Erdélyi Fejedelemség vonatkozó emlékei után a pozsonyi Mária-oszlop e kontextusba illesztett elemzésével a Társulatot tisztelte meg a szerző „premier előtti” előadás formájában.

Serfőző Szabolcs hatalmas bibliográfiájának ismertetése lehetetlen feladat; a fenti szemelvényeken túl röviden visszatérnék a múzeumi munkára. Immár a Magyar Nemzeti Múzeum Történelmi Képcsarnokának főmuzeológusaként kurátori feladatokat is ellát: többedmagával rendezte az „Ars et virtus” című horvát–magyar kiállítást 2021-ben, de ő adott szakmai alapozást például a „Hősök csarnoká”-hoz még 2019-ben. Mint kuratóriumi tag, tanácsadóként vett részt a 2021-es premontrei kiállítás előkészületeiben, szerzőként a pálos rend hasonló igényű tárlatának katalógusában, de a tavalyi új szerzeményi kiállításhoz is szállított műleírásokat. Egyaránt publikál a Folia Historicában és a Múzeum ismeretterjesztő honlapján, és legújabban Gödölle Mátyással közösen megalkották a nagy múzeumi előd, Rózsa György művészettörténész, szóhasználatukkal: a „képfilológus” portréját az Enigma folyóirat tudománytörténeti sorozata számára.

Felesége, a szintén művészettörténész végzettségű Békés Enikő az Irodalomtudományi Intézet reneszánsz-kutató főmunkatársa. A szülők kultúrája, személyisége által meghatározott humanista környezetben nevelkedik a szerencsés kislány, Sára, a szakmai-közösségi események egyre gyakoribb résztvevője.

Serfőző Szabolcs valamennyi vállalásához – amelyeket most a Pasteiner-érem odaítélésével szeretnénk díjazni – további sok sikert kívánva, kérem a tisztelt Közgyűlést, fogadja el ajánlásomat.

(Jávor Anna, 2023)